Bent Bøgsted (DF), 2011-11-25:
Den her debat er jo en speciel debat.
Det er en diskussion om emner, der har været på dagsordenen i flere år, og det er jo ikke første gang, vi har en diskussion om disse emner: introduktionsydelse, starthjælp, loft over kontanthjælp og 500 kroners-nedsættelsen på kontanthjælp og 225-timers-reglen.
Det er jo tilbagevendende debatter, vi har haft igennem de senere år.
Nu er der så kommet et nyt flertal, og det er da fair nok, at et nyt flertal ser anderledes på det hele.
Men i Dansk Folkeparti har vi altid haft en klar holdning til disse ydelser.
Hvis vi tager introduktionsydelse og starthjælp, har det altid været og vil fortsat være Dansk Folkepartis klare holdning, at det ikke skal være økonomisk attraktivt at komme til Danmark som indvandrer eller flygtning.
Hvis man kommer til Danmark, er det, fordi man gerne vil til Danmark og tilpasse sig de forhold, vi har i Danmark, og blive dansker i fremtiden, og så må man tage det, som det er.
Som vi tidligere har set – det var for øvrigt i 1990'erne og også tidligere – har det været meget økonomisk attraktivt at komme til Danmark.
Det fik vi i Dansk Folkeparti bremset op for, dengang den nye VK-regering kom til.
Derfor synes vi selvfølgelig også, at det er helt forkert at afskaffe de her ydelser, for Danmark vil igen kunne blive en magnet for en ukontrolleret indvandring.
Det er vi ikke tilhængere af.
Når vi så går over og kigger på kontanthjælpen, er det forliget, »Flere i arbejde«, som nu efter Dansk Folkepartis mening bliver brudt.
Jeg ved godt, at ministeren har en anden mening, og jeg hørte også lige, at ministerens mening i et svar til fru Ulla Tørnæs er, at der er en opt-out, der betyder, at man godt kan lave den slags ændringer.
Jeg vil så bede ministeren om at fremlægge på skrift, hvor det står i forliget, for det er et gammelt forlig.
Men jeg vil se frem til at få på skrift, hvor det lige nøjagtig står i forliget, for skal man have ændret noget i et forlig, er det normalt sådan, at man indkalder forligskredsen til en diskussion, og så tager man den derfra.
Vi lavede de her nedsættelser, som Socialdemokraterne og De Radikale i øvrigt var med til at forhandle på plads, i forbindelse med at »Flere i arbejde« blev lavet tilbage i 2002.
At Socialdemokratiet og De Radikale nu har fundet ud af, at det, de lavede dengang, måske ikke var så godt, er også fair nok, men så skal vi bare have set på, om det er et brud på forliget, eller om det ikke er et brud på det.
I Dansk Folkeparti mener vi, at det altid skal være sådan, at man har mere ud af at gå på arbejde end på at være på overførselsindkomst.
Det skal ikke være sådan, at man, hvis man er på kontanthjælp, ikke kan tage et job på mindstelønnen, fordi det ikke er økonomisk fordelagtigt at gå ud og tage sådan et job.
Det er ikke fair over for dem, der sidder ved kasselinjen i butikkerne.
Det er ikke fair over for dem, der tager de lavestlønnede job, at de kan se, at deres nabo lever på kontanthjælp og får mere ud af det.
Vi skal huske på, at når man er på kontanthjælp, betaler man jo ikke 8 pct. i arbejdsmarkedsbidrag, og man har ikke udgifter i forbindelse med at skulle arbejde.
Derfor har man reelt mere til sig selv.
Derfor blev nedsættelsen af kontanthjælpen lavet.
Det var det, vi dengang godkendte i Dansk Folkeparti.
Det var helt fint, og vi kunne være med i forliget på det grundlag.
Nu ser vi så, at det ser ud til, at det bliver brudt.
Jeg er spændt på den videre debat med hensyn til, hvordan og hvorledes regeringen vil forklare det.
225-timers-reglen, som også ligger i det her, er der netop for at tilskynde ægtepar på kontanthjælp til at gå ud og tage et arbejde, at de skal have en tilknytning til arbejdsmarkedet.
Nu ophæves reglen, og så kan man læne sig tilbage i sofaen og sige: O.k., vi venter, indtil vi får en besked fra et jobcenter om, at de gerne vil have en samtale med os, og på, at de måske kan finde ud af, hvad vi så skal; ellers har vi jo kontanthjælpen.
Det er også rigtig nok, at man kan have den i lang tid, selv om der står, at kontanthjælp er en midlertidig ydelse, men så længe, man ikke har fået job, får man kontanthjælp.
Det er jo derfor, at der også skal tilskyndes til, at folk selv skulle gøre en indsats for det.
Jeg har ikke mere tid nu, men Dansk Folkeparti kan som sagt ikke støtte forslaget.